b'\n_START_ARTICLE_\nAnte Branko Peri\xc5\xa1a\n_START_PARAGRAPH_\nFra Ante Branko Peri\xc5\xa1a (Krkovi\xc4\x87, 14. listopada 1953., hrvatski rimokatoli\xc4\x8dki sve\xc4\x87enik, franjevac Franjeva\xc4\x8dke provincije Presvetoga Otkupitelja, akademski slikar.\n_START_SECTION_\n\xc5\xbdivotopis\n_START_PARAGRAPH_\nRodio se je 1953. godine u Krkovi\xc4\x87u od oca Mile i majke Marije ro\xc4\x91. Podrug. Osnovnu \xc5\xa1kolu zavr\xc5\xa1io je u Krkovi\xc4\x87u i Bribirskim Mostinama. U Sinju je zavr\xc5\xa1io klasi\xc4\x8dnu gimnaziju u Sinju. Filozofsko-teolo\xc5\xa1ki studij zavr\xc5\xa1io je u Makarskoj i Zagrebu, gdje je diplomirao 1979. godine. 1. srpnja 1979. u Otoku kod Sinja zaredio se je za sve\xc4\x87enika Franjeva\xc4\x8dke provincije Presvetoga Otkupitelja. Obna\xc5\xa1ao je du\xc5\xbenost \xc5\xbeupnika \xc5\xbeupe Poho\xc4\x91enja Marijina u Podaci i \xc5\xbeupe Sv. Jurja u Drveniku. Studirao je slikarstvo na likovnoj akademiji Accademia Delle Belle Arti u Rimu. Bio je u klasi prof. Di Coste. Godine 1986. diplomirao na sveu\xc4\x8dili\xc5\xa1nom dodiplomskom studiju slikarstva i stekao je naslov akademskoga slikara. Predavao je na vi\xc5\xa1e crkvenih ustanova: u Makarskoj na Franjeva\xc4\x8dkoj visokoj bogosloviji, u Splitu na Teologiji i na Nadbiskupijskoj klasi\xc4\x8dnoj gimnaziji Don Frane Buli\xc4\x87a u Splitu, na Franjeva\xc4\x8dkoj klasi\xc4\x8dnoj gimnaziji u Sinju. Vanjski je suradnik na Katoli\xc4\x8dkomu bogoslovnom fakultetu Sveu\xc4\x8dili\xc5\xa1ta u Splitu pd 1999. godine._NEWLINE_\xc4\x8clan je Vije\xc4\x87a za liturgiju i umjetnost Splitsko-makarske nadbiskupije, Hrvatskoga dru\xc5\xa1tva likovnih umjetnika (HDLU) u Splitu, Matice hrvatske u Splitu i Hrvatskoga kulturnoga dru\xc5\xa1tva Napredak u Splitu._NEWLINE_Pored crkvenih poslova, bavi se slikarstvom. Slikarska znanja primjenjuje u ure\xc4\x91ivanjima crkvenih interijera i likovnim oblikovanjima knjiga. Prire\xc4\x91uje izlo\xc5\xbebe. Osim toga, pi\xc5\xa1e na temu slikarstva, t.j. o sakralnoj umjetnosti pi\xc5\xa1e znanstvene \xc4\x8dlanke i rasprave.'